《示衢子》
宋代·于石

我学三十年，巧不能胜拙。
汝年今弱冠，慎勿虚岁月。
何必千里今，而后可受业。
何必万卷书，而后称博洽。
读书贵有用，岂徒资笔舌。
立身一弗谨，万事皆瓦裂。
蔬肉同一饱，自可甘薇蕨。
布帛同一暖，何必轻裋褐。
贫贱士之常，纷华安足悦。
晴窗明几砚，夜灯耿风雪。
汝今其勉旃，经史须涉猎。
顾我何足学，当学古贤哲。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。